'The Old Farmer's Alamanac' - najstariji američki godišnjak
Kao i u prethodnih 215 godina, i ovogodišnji broj 'Almanaha starog farmera' sadrži tradicionalnu kombinaciju folklora, domaćinske savje
Ovih se dana pojavilo najnovije izdanje najstarijeg američkog godišnjaka. Kao i svih ranijih 215 godina, i ovaj broj 'Almanaha starog farmera' sadrži tradicionalnu smjesu američkog folklora, domaćinske savjete i – kao i ranije – upitne dugoročne vremenske prognoze. 1792. godine, kada je bio objavljen prvi broj časopisa 'The Old Farmer's Alamanac', George Washington je 'dovršavao' svoj drugi predsjednički mandat. Amerikanci su u Almanahu mogli pronaći važne podatke - poput vremena izlaska i zalaska Sunca i Mjeseca, kaže izdavač John Pierce: "Definicija almanaha je da je to kalendar kretanja nebeskih tijela. U tadašnje vrijeme, takve informacije bile su vrlo važne i farmerima i ribarima." Krajem osamnaestog stoljeća bilo je i drugih almanaha. Ali, kako kaže Pierce, prvi izdavač 'Alamanaha starog farmera' Robert B. Thomas svoju je publikaciju učinio jedinstvenom: "Niti jedan drugi almanah nije imao vremensku prognozu. Nikome to nije palo na pamet. No, Thomasu jeste, te su ljudi koristili njegov almanah ne samo zbog točnosti astronomskih kalendara, nego i zbog vremenskih prognoza." Thomas je tvrdio da koristi tajnu formulu za prognoziranje vremena. I danas, kako kaže Pierce, Almanah stoji iza svojih prognoza koje se temelje na promatranjima sunčeve aktivnosti: "Najvažniji čimbenik koji je on gledao bile su sunčeve pjege. 1792. bilo je moguće dobiti nekoga da prebroji 'pjege'. Mi i danas koristimo taj podatak na početku naše metode prognoziranja vremena, ali mjerenja dobivamo od satelita. Isto tako, koristimo i znanstvenika – eksperta za Sunce – koji nas savjetuje o očekivanoj aktivnosti Sunca za godinu dana unaprijed. Onda to usporedimo s povijesnim podacima o vremenu za određeno razdoblje i, na koncu, vlastitim tradicionalnim metodama dolazimo do svoje prognoze za slijedećih 12 mjeseci. Dakle, izrađujemo ju znanstveno, ali prema formuli koju ne bi koristilo baš mnogo meteorologa." Vjerojatno zato ni ne iznenađuje da među 12 milijuna čitatelja nema baš mnogo meteorologa. Ustvari, moderni znanstveni pristup vremenskoj prognozi potpuno je drugačiji, kaže Keith Seitter, direktor Američke meteorološke udruge. On ističe da je nemoguće da urednici 'Almanaha starog farmera' mogu znati kakvo će biti vrijeme određenog dana slijedeće godine kada meteorolozi ne mogu sa sigurnošću reći kakvo će biti za deset dana. No, premda javnost pokazuje veliku naklonost prema almanahovim prognozama bez obzira bile one točne ili ne, brojni članci drugačije tematike – vezane uz vođenje farme, vrtlarenje, uređenje vrta, astronomiju, pa i oni o načinima impresioniranja suprotnog spola – još uvijek osvajaju čitatelje, kaže izdavač John Pierce: "Kada ljudima koje sretnem kažem što mi je posao – da radim za 'Almanah starog farmera' – 99,9 posto ih se odmah nasmiješi. Kad im pokažem naslovnicu, svi kažu 'stvarno volim taj almanah'. Danas živimo u svijetu koji je na mnogo načina vrlo opasan, pa ljudi čeznu za sigurnošću i osjećajem ugode koji donosi nešto što se na jednak način radi već 215 godina. Almanah je simbol kontinuiteta." Taj se osjećaj kontinuiteta vidi i u najnovijem izdanju 'Almanaha starog farmera'. A, među člancima nalazi se i onaj koji čitatelje uči jednoj staroj vještini – kako zviždukati na desetke različitih načina.